Trods to sejre og et nederlag i søndagens match i Søttrup Plantage ved Aars og dermed fire point, så havner Aalborg Orienteringsklub på tredjepladsen i Danmarksturneringens 1. division nord. Pan fra Århus vinder foran Silkeborg, med Aalborg på tredjepladsen og Horsens på fjerdepladsen. De to bedste kvalificerer sig til landsfinalen, hvor de skal kæmpe mod to hold fra 1. division syd og 1. division øst, mens de to sidste hold skal ud i kvalifikationsløb mod de to bedste hold fra 2. division nord. Det skuffende resultat for aalborg-løberne skyldes, at klubben ingen point scorede ved årets første klubmatch, og dermed havde ryggen mod muren før matchen søndag. Løbet i Søttrup var dog opløftende for Aalborg-klubben. Blandt andet sejrede Nicolaj Nielsen på bane 1 og Kai Ø. Laursen på bane 4, og Aalborg vandt noget overraskende over de senere samlede vindere fra Pan, Århus. Aalborg løber kvalifikationsløb 9. november i Rold Nørreskov.
Trods et godt resultat i årets anden og sidste klubmatch i 1. divison, så må orienteringsløberne fra Aalborg ud i kvalifikationsløb om at blive i 1. division.